NYT บวกเกือบ4% โบรกฯคาดออเดอร์ส่งออกรถยนต์เพิ่ม หนุนกำไรปี 61-62 โตกว่า 400 ลบ.
NYT บวกเกือบ4% โบรกฯคาดออเดอร์ส่งออกรถยนต์เพิ่ม หนุนกำไรปี 61-62 โตกว่า 400 ลบ. โดยปิดตลาดภาคเช้า ราคาอยู่ที่ 6.55 บาท บวก 0.25 บาท หรือ 3.97% สูงสุดที่ 6.60 บาท ต่ำสุดที่ 6.45 บาท ด้วยมูลค่าซื้อขาย 25.34 ล้านบาท
20 ก.พ. 2561

ผู้สื่อข่าวรายงานว่า หุ้นบริษัท นามยง เทอร์มินัล จำกัด (มหาชน) หรือ NYT ปิดตลาดภาคเช้า ราคาอยู่ที่ 6.55 บาท บวก 0.25 บาท หรือ 3.97% สูงสุดที่ 6.60 บาท ต่ำสุดที่ 6.45 บาท ด้วยมูลค่าซื้อขาย 25.34 ล้านบาท ขณะที่ดัชนีตลาดหุ้นโดยรวมลบ 0.01%

ด้าน บล.เออีซี ระบุในบทวิเคราะห์ (15 ก.พ.) แนะนำ “ซื้อ” ราคาเป้าหมาย 6.60 บาท/หุ้น โดยแม้ช่วงไตรมาส 4/60 NYT จะมีอัตรากำไรขั้นต้นลดลงเหลือ 43.4% จากช่วงไตรมาส 4/59 ที่ 44.7% เพราะต้องเผชิญกับปัจจัยลบจากกลยุทธ์หาที่ดินใหม่รอบท่าเรือแหลมฉบังส่งผลให้ค่าเช่าที่ดินเพิ่มขึ้น แต่อย่างไรก็ดีปัจจัยลบดังกล่าวถูกชดเชยได้ทั้งหมดด้วยปัจจัยบวกจากเศรษฐกิจของประเทศคู่ค้าที่ดีขึ้นทั้งตลาดโอเชียเนีย เอเชีย ยุโรป และอเมริกา บวกกับการเพิ่มขึ้นของราคาน้ำมันดิบทำให้กำลังซื้อของตลาดตะวันออกกลางเริ่มกลับมาดีขึ้น
โดยส่งผลให้หลายประเทศสั่งซื้อนำเข้ารถยนต์เพิ่มขึ้น ซึ่งสะท้อนได้จากข้อมูลสภาอุตสาหกรรมแห่งประเทศไทย (ส.อ.ท.) ที่พบว่าช่วงไตรมาส 4/60 ประเทศไทยมีปริมาณส่งออกรถยนต์เพิ่มขึ้น 0.7% จากช่วงเดียวกันเมื่อปีก่อน อีกทั้งบริษัทมีนโยบายปรับเพิ่มค่าเช่าในพื้นที่รอบท่าเรือแหลมฉบัง 10% ทุกๆ 3 ปี หนุนให้ NYT มีรายได้ให้บริการ 355.6 ล้านบาท เติบโต 3.5% จากช่วงเดียวกันเมื่อปีก่อน
อีกทั้ง SG&amp;A/Sales ลดลงเหลือ 10.9% จากช่วงไตรมาส 4/59 ที่ 11.3% เพราะนโยบายคุมเข้มค่าใช้จ่าย และการรับรู้ส่วนแบ่งขาดทุนจากเงินลงทุนใน บจ.แหลมฉบังอินเตอร์เนชั่นแนลโร-โรเทอร์มินัล (NYT ถือ 20%) ลดลงเหลือ 2.6 ล้านบาท จากช่วงไตรมาส 4/59 ที่รับรู้ขาดทุนราว 14.7 ล้านบาท ส่งผลให้ช่วงไตรมาส 4/60 NYT มีกำไรสุทธิ 101.0 ล้านบาท โต 19.2% จากช่วงเดียวกันเมื่อปีก่อน และหนุนให้ทั้งปี 2560 มีกำไรสุทธิ 388.7 ล้านบาท หดตัวเพียง 0.3% จากช่วงเดียวกันเมื่อปีก่อน ตรงตามคาด
สำหรับปี 2561 และปี 2562 ยังคงมีมุมมองเชิงบวกต่อ NYT ด้วยแรงหนุนจากราคาน้ำมันยังคงอยู่ในแนวโน้มขาขึ้น ส่งผลให้ความมั่งคั่งของลูกค้ากลุ่มตะวันออกกลางดีขึ้น หนุนให้ออเดอร์ส่งออกรถยนต์จากไทยมีแนวโน้มเพิ่มขึ้น และการปรับเพิ่มค่าเช่าที่จอดรถและคลังสินค้าในพื้นที่รอบท่าเรือแหลมฉบัง ด้วยนโยบายปรับเพิ่มค่าเช่า 10% ทุกๆ 3 ปี ดังนั้นจึงคงประมาณการเดิม โดยคาดปี 2561 และปี 2562 NYT จะมีกำไรสุทธิ 396 ล้านบาท และ 405 ล้านบาท หรือคิดเป็นอัตราการเติบโตเฉลี่ยปีละ 2.1%
ทั้งนี้ เพื่อสะท้อนอุตสาหกรรมส่งออกรถยนต์ที่เริ่มกลับมาฟื้นตัว หนุนให้คาดช่วง 2 ปีนี้ (ปี 2561-2562) กำไรมีแนวโน้มเติบโตจากช่วงเดียวกันเมื่อปีก่อน ต่อเนื่อง อีกทั้งราคาหุ้นปัจจุบันมี Upside 4.8% จากมูลค่าพื้นฐานปี 2561 ที่ 6.60 บาท (อิงวิธี DCF) และล่าสุด NYT ประกาศจ่ายเงินปันผลจากกำไรปี 2560 ที่ 0.30 บาท/หุ้น คิดเป็น Div. Yield 4.8% (XD 7 พ.ค. และจ่ายปันผล 24 พ.ค. นี้) ดังนั้นจึงคงคำแนะนำ “ซื้อ”